Terwyl die fokus na die eerste dag op Elgar moet wees wat na die dag se 90 boulbeurte onoorwonne op 128 was, moet ŉ mens darem die volgende oor die jong Markram sê: hier kom ŉ grote.
Te vroeg praat, miskien? Dalk, maar sy bewese rekord op ander vlakke vir die SA o.19s en SA A-span, sy pragtige kolftegniek, sy ontspanne kolfstyl en natuurlike talent, tesame met ŉ nederige kop op sy skouers, dui op sommer ŉ baie blink toekoms.
Wat met die kolfblad vorentoe wag, sal die tyd leer. Al is die besoekers, wat verlede maand op eie bodem vir Australië geklop het, selde oortuigend weg van die huis af, kan dit dalk ŉ taamlike geswoeg vir die Proteas afgee om hulle twee keer uit te haal.